SKRIFTLIG FORESPØRGSEL E-2152/01

af Stavros Xarchakos (PPE-DE) til Kommissionen

(18. juli 2001)

Om: Tyrkiets trusler

Ifølge dokument nr. 9120 af 13. juni 2001 med titlen honouring of obligations and commitment by Turkey (som godkendtes den 28. juni 2001 af Europarådets Parlamentariske Forsamling), nægter Tyrkiet Det Økumeniske Patriarkat retten til frit at disponere over sin faste ejendom og tillader ikke Patriarkatet at modtage gaver i form af fast ejendom; endvidere har den tyrkiske stat eksproprieret en del af dets formue. Hvad angår den græske befolkning på Imvros og Tenedos (øer som på grundlag af Lausanne-traktaten, som Tyrkiet underskrev i 1923, skulle have haft et system med selvstyre), udgør de tilbageblevne indbyggere af græsk afstamning et antal på knapt 250 ud af de 3 000, der boede på øerne i 1965, og der er desuden importeret 7 000 til 8 000 tyrkiske tilflyttere.

Foruden at Tyrkiet praktiserer denne undertrykkelse af landets ikke-muslimske indbyggere, gentog den tyrkiske udenrigsminister I. Cem i en tale, der blev udsendt på tv-kanalen CNN-Turk, sine trusler om en tyrkisk reaktion, hvis Cypern blev optaget i EU. Disse trusler blev også fremsat af den tyrkiske minister med ansvar for cypriotiske anliggender, Sükrü Sina Gürel, der den 2. juli 2001 ankom til den nordlige del af Cypern, som er besat af det tyrkiske militær. Dagen inden Gürels trusler havde den tyrkiske landbrugsminister Hüsnü Yusuf Gökalp i et interview til pseudostatens avis, Kibris erklæret, at energiproblemet i det besatte område ville kunne løses ved bygning af et atomkraftværk i dette område.

Hvordan stiller Kommissionen sig til Europarådets rapport, der fordømmer Tyrkiet? Hvad mener Kommissionen om de vedvarende trusler fra tyrkiske regeringsembedsmænd mod Cypern, som er ansøgerland til EU og medlem af FN? Agter Kommissionen at anmode de tyrkiske officielle repræsentanter om at afstå fra enhver form for handlinger og erklæringer, der ikke alene afslører hensigter om destabilisering af det sydøstlige Middelhavsområde men også ville kunne resultere i en miljøkatastrofe uden fortilfælde, eftersom bygning af reaktorer i jordskælvstruede områder er forbundet med åbenlyse risici?

Svar afgivet på Kommissionens vegne af Günter Verheugen

(6. september 2001)

Kommissionen har fuldt kendskab til indholdet af rapporten fra 2001 fra Europarådets Parlamentariske Forsamling med titlen Honouring of Obligations and Commitments by Turkey. Kommissionen har i denne forbindelse navnlig noteret sig de problemer, som den ortodokse kirke og andre religiøse mindretal, herunder den katolske kirke, er stillet over for. Den følger situationen på området nøje og vil aflægge rapport om spørgsmålet i Kommissionens periodiske rapport om Tyrkiet for 2001.

Den Europæiske Union har i forbindelse med den forstærkede politiske dialog med Tyrkiet rejst spørgsmålet om Cypern. I denne forbindelse er Tyrkiet gentagne gange blevet anmodet om at udnytte sin indflydelse til at genoptage de af FN støttede drøftelser. Drøftelserne genoptages forhåbentligt snarest muligt, så der kan ske fremskridt med hensyn til en løsning af Cypern-problemet.

Kommissionen er blevet informeret om, at Tyrkiet ikke har til hensigt at bygge atomkraftværk på sit område. Kommissionen har ikke kendskab til noget konkret forslag om at bygge en reaktor i den nordlige del af Cypern. Efter Kommissionens opfattelse er minister Gokalp's forklaring i et interview om alternativ elforsyning ikke noget bevis for, at der findes et konkret forslag på dette område.